ఆంధ్రాలో అశోక్‌ లేలాండ్‌ బస్సుల తయారీ..
- 170 కోట్ల పెట్టుబడులతో పనులు
నవతెలంగాణ, వాణిజ్య విభాగం: ప్రపంచంలో అత్యధికంగా బస్సులను తయారు చేసి విక్రయించే అశోక్‌ లేలాండ్‌ సంస్థ విజయవాడ సమీపంలోని మల్లవల్లిలో అత్యాధునిక ప్లాంటును ఏర్పాటు చేయనుంది. ఆంధ్రప్రదేశ్‌ రాజధానికి కేవలం 40 కిలోమటర్ల దూరంలోని మల్లవల్లిలో ఈ ప్లాంట్‌ను ఏర్పాటు చేయనున్నారు. ఆంధ్రప్రదేశ్‌ ముఖ్యమంత్రి నారా చంద్రబాబునాయుడు శనివారం ఈ ప్లాంటకు శంకుస్థాపన చేశారు. ఈ సందర్భంగా అశోక్‌లేలాండ్‌ ఎండీ వినోద్‌ దాసరి మాట్లాడుతూ ఈ ఏడాది తమ సంస్థ 70వ వార్షికోత్సవం జరుపుకొంటోందని అన్నారు. ప్రభుత్వ సహకారం కారణంగానే త్వరగా శంకుస్థాపన చేసుకుంటున్నామన్నారు. ఈ ప్లాంట్‌లో బస్సులు, ట్రక్కులు, ఎలక్ట్రిక్‌ వాహనాలు ఉత్పత్తి చేయనున్నట్టుగా ఆయన వివరించారు. కొత్త ప్లాంటులో ప్రాథమికంగా ఏడాదికి సుమారు 4800 బస్సులను తయారు చేయాలని లక్ష్యంగా పెట్టుకున్నట్టుగా వివరించారు. కేవలం 6 నెలల్లోనే తొలి బస్సు తయారు చేసి సీఎం చేతులమీదుగా మార్కెట్లోకి విడుదల చేసి చూపుతామని ఆయన అన్నారు. ఈ ప్లాంటు నిర్మాణం కోసం మొదటి దశలో ప్రస్తుతం 170 కోట్ల మేర పెట్టుబడులు పెట్టనున్నట్టుగా ఆయన వివరించారు.
మీ స్నేహితులకు రికమెండ్ చెయ్యండి